JÁNOSHÁZA VÁROS

ÖNKORMÁNYZATÁNAK

KÉPVISELŐ-TESTÜLETE

JÁNOSHÁZA

**J E G Y Z Ő K Ö N Y V**

Készült: **Jánosháza** Város Önkormányzatának Képviselő-testülete **2017. június 12-én megtartott** ülésén.

Jelen vannak:

Kiss András polgármester

Dr. Kiss Imre alpolgármester

Németh Zoltán, képviselő

Stankovics István képviselő

Bertáné Dörnyei Judit, képviselő

Jakab Tibor, képviselő (6 fő)

Igazoltan távol van:

Balhási Imréné képviselő

Meghívottak közül jelen van:

dr. Balás Endre jegyző

Horváthné Apró Erzsébet pénzügyi osztályvezető

Németh Ferenc, műszaki referens

Kiss András polgármester: Köszönti a megjelenteket. Megállapítja, hogy az ülés határozatképes, 7 fő képviselőből 6 fő jelen van, az ülést megnyitja. Jegyzőkönyv-hitelesítőnek javasolja Bertáné Dörnyei Judit, és Stankovics István képviselőket. Javasolja a meghívóban szereplő napirendi pontok elfogadását az alábbiak szerint:

1. Terület-és Településfejlesztési Operatív programban nyertes pályázatok kapcsán közbeszerzési tanácsadó kiválasztása

Előadó: polgármester

1. Helyi építési szabályzat módosítása

Előadó: polgármester

1. Tulajdonosi hozzájárulás átadása optikai hálózat kiépítéséhez

Előadó: polgármester

1. Talent & Luck Kft kérelme

Előadó: polgármester

1. Egyebek

Zárt ülés keretében:

1. Felügyeleti Bizottsági tag megválasztása

Előadó: polgármester

A Képviselő-testület 6 igen szavazattal, ellenszavazat és tartózkodás nélkül a javasolt napirendi pontot és a jegyzőkönyv-hitelesítők személyét elfogadja.

*1. Terület-és Településfejlesztési Operatív programban nyertes pályázatok kapcsán közbeszerzési tanácsadó kiválasztása*

*Előadó: polgármester*

Kiss András, polgármester: Az óvoda felújítására, és a Zöld város kiépítésére szóló pályázatokat megnyerték, a szerződés alá is lett írva. Meg kell kezdeni a közbeszerzést. Ajánlattételre három céget kell felkérni. Ez a három cég a következő: Ekron Consulting Kft, az A.M.T. Hungária Bt, valamint a KG Procure Kft. Javasolja elfogadni a nyertes pályázatok kapcsán közbeszerzési tanácsadó kiválasztását!

A Képviselő-testület 6 igen szavazattal, ellenszavazat és tartózkodás nélkül a következő határozatot hozza:

75/2017.(VI.12.) Képviselő-testületi határozat:

Jánosháza Város Önkormányzatának Képviselő-testülete ajánlatot kér a jánosházi Batthyány Lajos ÁMK Óvodájának fejlesztésére és a közösségi terek fejlesztésére kiküldendő ajánlattételi felhívás elkészítésére és a közbeszerzési eljárás lebonyolítására az Ekron Consulting Kft-től (9022 Győr Liszt Ferenc u. 39.), az A.M.T. Hungária Bt-től (9096 Nyalka, Rákóczi u. 41.) és a KG Procure Kft-től (9733 Horvátzsidány, Hideg u. 23.).

Felelős: polgármester

Határidő: azonnal

1. *Helyi építési szabályzat módosítása*

*Előadó: polgármester*

Kiss András, polgármester: Ismerteti az előterjesztést (mellékelve). Javasolja elfogadni a helyi építési szabályzatot!

A Képviselő-testület 6 igen szavazattal, ellenszavazat és tartózkodás nélkül a következő határozatot hozza:

76/2017.(VI.12.) Képviselő-testületi határozat:

Jánosháza Város Önkormányzatának Képviselő-testülete a 177/2007. (XII.3.) határozatával elfogadott településszerkezeti tervet az épített környezet alakításáról és védelméről szóló 1997. évi LXXVIII. törvény 8. §-ának, 10. §-ának és 11. §-ának előírásaival összhangban az alábbiak szerint módosítja:

**Területhasználati változások**

*Kereskedelmi, szolgáltató gazdasági terület*

Általános mezőgazdasági területből kereskedelmi szolgáltató terület kerül kijelölésre 2,1 ha nagyságban a 068/1. hrsz-ú ingatlan déli részén a 068/1; 068/2. és 068/3. hrsz-ú ingatlanok együttes fejlesztése érdekében.

A 697/1. hrsz-ú ingatlan zöldterület része csökken, a park csak a terület északi részén a ténylegesen elfoglalt park területén helyezkedik el, az ingatlan többi részén kereskedelmi, szolgáltató gazdasági terület kerül kijelölésre 50%-os beépítési aránnyal.

*Közlekedési területek*

Közlekedési területbe kerül átsorolásra településközpont vegyes területből 266 m2 az 543. hrsz-ú ingatlanból.

**Biológiai aktivitási érték számítás**

A biológiai aktivitásérték szinten tartása érdekében a 075/11. hrsz-ú ingatlanból 1,24 ha nagyságú rész erdőterületként kerül kijelölésre általános mezőgazdasági terület helyett. A módosítást követően továbbra is kismértékű biológiai aktivitási értéktöbblet alakult ki, amelynek értéke: 0,032.

A Képviselő-testület a Módosított Településszerkezeti terv TSZ-M/2017/1. számú munkarészét a mellékletben foglaltak szerint elfogadja.

Felelős: polgármester

Határidő: azonnal

Kiss András, polgármester: Javasolja elfogadni a helyi építési szabályzat módosítását!

A Képviselő-testület 6 igen szavazattal, ellenszavazat és tartózkodás nélkül az alábbi rendeletet alkotja:

9/2017. (VI.13.) önkormányzati rendelet:

Jánosháza Város Önkormányzatának Képviselő-testülete a Jánosháza nagyközség helyi építési szabályzatáról és szabályozási tervéről szóló

13/2011. (IX.16.) önkormányzati rendelet módosítását a mellékletben foglaltak szerint elfogadja.

Felelős: polgármester

Határidő: azonnal

1. *Tulajdonosi hozzájárulás átadása optikai hálózat kiépítéséhez*

*Előadó: polgármester*

Kiss András, polgármester: Az állam meghirdette a minden felhasználó számára elérhető 30 mbit/s sebességű internetet. Ennek a kiépítésére a celldömölki járásban az MVM Net Távközlési Szolgáltató Zrt. az illetékes.

Bertáné Dörnyei Judit, képviselő: Árat már lehet tudni?

Kiss András, polgármester: Egyenlőre még nem tud árajánlatot mondani, annyit tud csak, hogy 2018. márciusában kezdődik a beruházás, és körülbelül fél évig tart. Javasolja elfogadni a tulajdonosi hozzájárulás átadását optikai hálózat kiépítéséhez!

A Képviselő-testület 6 igen szavazattal, ellenszavazat és tartózkodás nélkül a következő határozatot hozza:

77/2017.(VI.12.) Képviselő-testületi határozat:

Jánosháza Város Önkormányzatának Képviselő-testülete tulajdonosi hozzájárulását adja ahhoz, hogy az ANACOM Kft. (2120 Dunakeszi Arad u. 5.) által a „Gerinc és lefedő hálózat tervezése a GINOP-3.4.1-15 Új generációs NGA és felhordó hálózatok fejlesztése Celldömölk járásban Jánosháza” pályázati azonosító GINOP-3.4.1-15-2016-00090 tervszám: CEL-JAN-L-01 pályázati cím és azonosító alapján lévő rendelkezésre bocsátott tervdokumentáció alapján az optikai hálózatot megépítsék Jánosháza város belterületén.

Felelős: polgármester

Határidő: azonnal

1. *Talent & Luck Kft kérelme*

*Előadó: polgármester*

Kiss András, polgármester: Ismerteti az előterjesztést (mellékelve).

Jakab Tibor, képviselő: Ha jól emlékszik nem ennek a területnek az eladásáról volt szó. Így már érinti a lovaspályát is.

Kiss András, polgármester: Igen érinti, de az edzőpályát, nem a versenypályát.

Németh Zoltán, képviselő: Ez a terület volt kijelölve.

Jakab Tibor, képviselő: Az a gond, hogy műszaki rajzot nem kaptak az eladásra szánt területről. Valamint a lovasszövetség nem tart igényt erre a területre?

Kiss András, polgármester: Mutatott műszaki rajzot. A Vas megyei Lovasszövetség itt volt feltérképezte a területet. Ha saját pénzükön felújítják, akkor nyugodtan használják. Nekik a versenypálya kell, nem a gyakorló. Így nem veszik el a pálya sem, és még marad 1 hektár terület.

Jakab Tibor, képviselő: Nem érti miért nincs kiírva ennek a vállalkozónak a neve, valamint a lakcíme. Reméli az adásvételi szerződésbe bele lesz írva.

Dr. Kiss Imre, alpolgármester: Ha ezt a beruházást nem sikerül megvalósítani, akkor ez a terület visszakerül az Önkormányzat tulajdonába?

Kiss András, polgármester: Természetesen.

Németh Zoltán, képviselő: A kiépítésre határidő is lesz megadva?

Kiss András, polgármester: Igen, lesz kivitelezési határidő.

dr. Balás Endre, jegyző: A vállalkozó neve azért nem lett kiírva, mert ilyen esetekben a céggel kötnek szerződést, de adásvételkor mindenképpen szerepelni fog a név. A testület arról döntött korábban, hogy 2500 m2-es területet ad el ennek a cégnek, most pedig az a kérés, hogy további 2000 m2-t szeretne megvásárolni. Az ülésen arról kell dönteni, hogy eladják-e ezt a területet, vagy sem. A lovaspálya területe az Önkormányzat tulajdona. Annak idején használatba adták a lovaspálya kialakítása céljából. A beruházó elvégzett egy beruházást a Képviselő-testület engedélyével. Kötelezettségekhez lett kötve a használat. Ezeket a beruházó nem teljesítette. Írásbeli felszólításra sem reagált. Ezek után a szerződés felbontásra került, erre se történt semmi reakció. Ezek után felszólították a beruházót, hogy a beépített anyagokat vigye el, és állítsa helyre az eredeti állapotot. Erre a felszólításra se történt semmi, tehát úgy vesszük, hogy nem tart ezekre a tárgyakra igényt.

Kiss András, polgármester: Sajnos jánosházi vállalkozókat sem fizetett ki.

Stankovics István, képviselő: A tavasz folyamán már volt erről szó, és a képviselő-testület a támogatásáról biztosította a Talent & Luck Kft.-t.

Kiss András, polgármester: Már az eladásról is született döntés a testületi ülésen, egyedül az árról nem döntöttek.

Stankovics István, képviselő: Amennyiben a beruházás megvalósul, akkor a lakosságnál is érdeklődni kell, mert ezek a gépek hangosak, nehogy valakinek kellemetlenséget okozzon.

Kiss András, polgármester: Természetesen minden előírást be fognak tartani a beruházóval, ami a lakosság kényelmét szolgálja.

Stankovics István, képviselő: Úgy értesült róla, hogy itt csak bemutató eszközök lesznek.

Kiss András, polgármester: Így van.

dr. Balás Endre, jegyző: A 2500 m2 leválasztása megtörtént, és további 2000 m2 leválasztása lesz még a feladat. A korábbi határozatban csak szándéknyilatkozatot tettek, hogy a területet megosztják. Most a további rész leválasztásáról, valamint az árról is döntést kell hozni a Képviselő-testületnek.

Kiss András, polgármester: Az új telek kialakításánál felmerülő költségek szintén a beruházót terhelik. Javasolja kiegészíteni a 101/2016. (IX.15.) számú határozatot további 2000 m2 terület eladásával.

A Képviselő-testület 6 igen szavazattal, ellenszavazat és tartózkodás nélkül a következő határozatot hozza:

78/2017.(VI.12.) Képviselő-testületi határozat:

Jánosháza Város Önkormányzatának Képviselő-testülete a 101/2016. (IX.15.) számú határozatát kiegészíti azzal, hogy a Jánosháza 697/1. hrsz-ú ingatlanból további 2000 m2 területet elad a Talent&Luck Kft. (9545 Jánosháza, Külterület 0115/19. hrsz.) részére mezőgazdasági üzletet létesítése céljából.

Felelős: polgármester

Határidő: azonnal

Kiss András, polgármester: Javasolja elfogadni a 4500 m2 terület eladását, valamint az adásvételt követően az üzlet megnyitását két éven belül!

A Képviselő-testület 6 igen szavazattal, ellenszavazat és tartózkodás nélkül a következő határozatot hozza:

79/2017.(VI.12.) Képviselő-testületi határozat:

Jánosháza Város Önkormányzatának Képviselő-testülete a Jánosháza 697/3. hrsz-ú ingatlan területéből a terület megosztását követően elad 4500 m2-t a Talent & Luck Kft. (9545 Jánosháza, Külterület 0115/19. hrsz.) részére 4.500 e Ft vételáron azzal a feltétellel, hogy a vevő az ingatlanon mezőgazdasági üzletet létesítsen. A vevő köteles az ingatlant az adásvételi szerződés aláírását követő két éven belül beépíteni, és az üzletet megnyitni. Az ingatlan megosztásának költségeit a vevő viseli.

Felelős: polgármester

Határidő: azonnal

1. *Egyebek*

Kiss András, polgármester: A TOP2 energetikai pályázatot előbbre hozták, így júliusban be kell adni a pályázati anyagot. Itt a Batthyány Lajos Általános Iskola, valamint a főzőkonyha energetikai felújításáról lenne szó. Meg kell bízni egy műszaki előkészítő céget, aki a műszaki dolgokat előkészíti. Négy cég jelentkezett erre a munkára, közülük kell kiválasztani azt, aki ezt a feladatot ellátja. Kéri elfogadni a pályázathoz szükséges műszaki előkészítő feladatok ellátására beérkezett ajánlatokat.

A Képviselő-testület 6 igen szavazattal, ellenszavazat és tartózkodás nélkül a következő határozatot hozza:

80/2017.(VI.12.) Képviselő-testületi határozat:

Jánosháza Város Önkormányzatának Képviselő-testülete ajánlatot kér a TOP-3.2.1-16 számú Önkormányzati épületek energetikai korszerűsítése című pályázati felhívásra, a Batthyány Lajos Általános Iskola (Jánosháza, Kossuth tér 5.) és a főzőkonyha (Jánosháza, Ady u. 5.) épületeinek energetikai korszerűsítésére benyújtandó pályázathoz a műszaki előkészítési feladatok ellátására a Westber Kft-től (9030 Győr, Kenderáztató út 30.), a PS Tender Kft-től (8200 Veszprém, Házgyári út 5.), az Enfi Kft-től (8200 Veszprém, Kádártai u. 27.) és a Zalaber Kft-től (8900 Zalaegerszeg, Kosztolányi út 12.).

Felelős: polgármester

Határidő: azonnal

Kiss András, polgármester: Ettől a négy cégtől szeretnének árajánlatot kérni a piac felújítására. Javasolja elfogadni „*A Jánosházi termelői piac fejlesztése”*című pályázat beadását!

A Képviselő-testület 6 igen szavazattal, ellenszavazat és tartózkodás nélkül a következő határozatot hozza:

81/2017.(VI.12.) Képviselő-testületi határozat:

Jánosháza Város Önkormányzatának Képviselő-testülete a Vidékfejlesztési Program keretén belül meghirdetett *„A vidéki térségek kisméretű infrastruktúrájának és alapvető szolgáltatásainak fejlesztésére; Helyi termékértékesítést szolgáló piacok infrastrukturális fejlesztése, közétkeztetés fejlesztése*” című és „*VP6-7.2.1-7.4.1.3-17”* kódszámú felhívás, 1. célterületére pályázatot nyújt be, **„*A Jánosházi termelői piac fejlesztése”*** címmel.

A fejlesztés megvalósítási helye: Jánosháza, 164/3hrsz.

A Képviselő-testület a szükséges 15% önrészt, a költségvetési tartalék terhére biztosítja.

Felelős: polgármester

Határidő: azonnal

Kiss András, polgármester: A Báziskonyhát is fejlesztenék, javasolja elfogadni „*A Jánosházi "Báziskonyha" fejlesztése”* című pályázat beadását!

A Képviselő-testület 6 igen szavazattal, ellenszavazat és tartózkodás nélkül a következő határozatot hozza:

82/2017.(VI.12.) Képviselő-testületi határozat:

Jánosháza Város Önkormányzatának Képviselő-testülete a Vidékfejlesztési Program keretén belül meghirdetett *„A vidéki térségek kisméretű infrastruktúrájának és alapvető szolgáltatásainak fejlesztésére; Helyi termékértékesítést szolgáló piacok infrastrukturális fejlesztése, közétkeztetés fejlesztése*” című és „*VP6-7.2.1-7.4.1.3-17”* kódszámú felhívás, 2. célterületére a 100%-os önkormányzati tulajdonú, Jánosháza Fejlesztéséért Nonprofit Kft pályázatot nyújtson be, **„*A Jánosházi "Báziskonyha" fejlesztése”*** címmel.

A fejlesztés megvalósítási helye: Jánosháza, 1061hrsz. A Képviselő-testület hozzájárul, hogy a Jánosháza Fejlesztéséért Nonprofit Kft, az önkormányzati tulajdonban lévő ingatlanon fejlesztést hajtson végre, a fenntartási időszak végéig a fejlesztésen módosítást nem hajt végre.

A Képviselő-testület a szükséges 15% önrészt a Jánosháza Fejlesztéséért Nonprofit Kft rendelkezésére bocsájtja, a költségvetési tartalék terhére biztosítja.

Felelős: polgármester

Határidő: azonnal

Mivel több napirend, hozzászólás nincs, Kiss András polgármester az ülést 09.45. órakor bezárja.

K.m.f.

Kiss András dr. Balás Endre

polgármester jegyző

Bertáné Dörnyei Judit Stankovics István

jegyzőkönyv- hitelesítő jegyzőkönyv-hitelesítő